नयी दिल्ली ।दुनिया की अन्य प्रमुख मुद्राओं की तुलना में डॉलर के कमजोर होने से विदेशी बाजारों में सोने के भाव में आये उछाल के बावजूद घरेलू शेयर बाजार में रिकॉर्ड तेजी और सामान्य स्थानीय मांग से आज दिल्ली सर्राफा बाजार में पीली धातु 265 रुपये फिसलकर 28,400 रुपये प्रति दस ग्राम पर आ गयी। इसी तरह, औद्योगिक मांग में आयी गिरावट से चांदी भी 205 रुपये सस्ती होकर 38,200 रुपये प्रति किलोग्राम के भाव पर बिकी। अंतर्राष्ट्रीय स्तर पर सोना हाजिर 3.20 डाॅलर चमककर 1,221.70 डॉलर प्रति औंस पर पहुंच गया। चांदी भी 0.11 डॉलर चढ़कर 16.28 डॉलर प्रति औंस बोली गयी। जून का अमेरिकी सोना वायदा भी तीन डॉलर की बढ़त के साथ 1,221.90 डॉलर प्रति औंस के भाव बिका। बाजार विश्लेषकों ने बताया कि एशियाई कारोबार में जापानी येन की तुलना में अमेरिकी डॉलर के आठ सप्ताह के उच्चतम स्तर से लुढ़कने के कारण अंतरराष्ट्रीय बाजार में सोने की चमक लगातार दूसरे दिन बढ़ी है। हालांकि ,अमेरिकी फेडरल रिजर्व द्वारा अगले माह ब्याज दर बढाये जाने की संभावना से पीली धातु की तेजी सीमित रही। विश्लेषकों के अनुसार स्थानीय बाजार में निवेशकों के बीच अर्थव्यवस्था के प्रति उत्साह है जिससे शेयर बाजार तेजी से बढ़ रहा है। सर्राफा बाजार पर इस तेजी का काफी दबाव है ।